Acsa sal brandstofprobleme by Kaapstad-lughawe oplosKaapstad- internasionale lughawe (Foto: @capetownint/Twitter) Die Lughawensmaatskappy van Suid-Afrika (Acsa) is tans besig met gesprekke tussen brandstofverskaffers, lugdienste en ander belanghebbendes om seker te maak dat voldoende vlakke van brandstofvoorraad beskikbaar is sodat bedrywighede kan voortgaan. Dit volg ná lae vlakke van reserwe A1-stralerbrandstof by Kaapstad- internasionale lughawe aangemeld is weens faktore wat een van die groot verskaffers van brandstof aan die lugdienste raak. Acsa verskaf die brandstofdepot en bergingsfasiliteite wat die brandstofverskaffers gebruik om brandstof aan die lugdienste te verskaf. “Die brandstofverskaffers het bevestig dat hulle poog om bykomende brandstofvoorraad te bekom,” het Acsa in ŉ verklaring gesê. ŉ Amptelike kennisgewing is Vrydagaand uitgereik om die lugdienste in kennis te stel van die situasie en die lugdienste te versoek om met hul verskaffers in gesprek te tree en opligkrag so ver as moontlik te beperk waar dit vereis word. “In hierdie stadium kan ons nie bepaal watter impak die huidige lae brandstofvlakke waarskynlik gaan hê op vlugte na en van Kaapstad-lughawe nie. Gesprekke is egter in ŉ gevorderde stadium en Acsa is vol hoop dat die brandstofverskaffers die nodige voorraad brandstof beskikbaar sal kan maak aan die lugdienste en bykomende voorraad sal kan bekom om voortgesette bedrywighede te verseker.”